APSTIPRINĀTS

Ar Madonas novada pašvaldības domes 2024. gada 29. augusta lēmumu Nr. 526

Ar Varakļānu novada pašvaldības domes 2024. gada 29. augusta lēmumu Nr. 10. 26.

**MADONAS NOVADA UN VARAKĻĀNU NOVADA PAŠVALDĪBAS KOPĪGĀS IESTĀDES “MADONAS NOVADA UN VARAKĻĀNU NOVADA BĀRIŅTIESA” NOLIKUMS**

*Izdots saskaņā ar Valsts pārvaldes iekārtas likuma 28. pantu, Ministru kabineta 19.12.2006. noteikumiem Nr. 1037 „Bāriņtiesas darbības noteikumi” 2., 3. punktu*

* 1. **Vispārīgie noteikumi**
1. Madonas novada un Varakļānu novada bāriņtiesa (turpmāk – Bāriņtiesa) ir Madonas novada pašvaldības domes un Varakļānu novada pašvaldības domes kopīgi izveidota aizbildnības un aizgādnības iestāde, kurai saskaņā ar normatīvajiem aktiem ir noteikta kompetence īstenot bērnu un aizgādnībā esošo personu tiesību un interešu aizsardzību Madonas novada un Varakļānu novada administratīvajās teritorijās.
2. Bāriņtiesas pārraudzība tiek īstenota ar Madonas novada un Varakļānu novada kopīgo iestāžu uzraudzības padomes (turpmāk – Uzraudzības padome) starpniecību.
3. Bāriņtiesas juridiskā adrese: Blaumaņa iela 3, Madona, Madonas novads, LV-4801, elektroniskā pasta adrese barintiesa.novads@madona.lv. Bāriņtiesas darbības teritorija ir:

3.1. Madonas novada administratīvā teritorija, kurā ietilpst Madonas novadu veidojošās teritoriālās vienības – Madonas pilsēta, Lazdonas pagasts, Kalsnavas pagasts, Mārcienas pagasts, Bērzaunes pagasts, Vestienas pagasts, Sausnējas pagasts, Ērgļu pagasts, Jumurdas pagasts, Praulienas pagasts, Mētrienas pagasts, Ļaudonas pagasts, Dzelzavas pagasts, Sarkaņu pagasts, Ošupes pagasts, Barkavas pagasts, Liezēres pagasts, Aronas pagasts, Cesvaines pilsēta, Cesvaines pagasts, Lubānas pilsēta, Indrānu pagasts.

3.2. Varakļānu novada administratīvā teritorija, kurā ietilpst Varakļānu novadu veidojošās teritoriālās vienības - Varakļānu pilsēta, Varakļānu pagasts un Murmastienes pagasts.

1. Bāriņtiesas darbu aizgādības, aizbildnības, adopcijas, aizgādnības, bērnu personisko, bērnu un aizgādnībā esošo personu mantisko tiesību un interešu aizsardzības jautājumos uzrauga un metodisko palīdzību sniedz Bērnu aizsardzības centrs.
2. Bāriņtiesas darbu attiecībā uz mantojuma lietu kārtošanu un apliecinājumu izdarīšanu metodiski vada Tieslietu ministrija.
3. Bāriņtiesa lieto Uzraudzības padomes apstiprinātu veidlapu un zīmogus ar pilnu Bāriņtiesas nosaukumu.
4. Bāriņtiesas darbība tiek finansēta no Madonas novada pašvaldības un Varakļānu novada pašvaldības budžetu līdzekļiem.
5. Bāriņtiesa reizi gadā sniedz pārskatu par savu darbību Uzraudzības padomei.

**II. Bāriņtiesas funkcijas un kompetence**

1. Bāriņtiesas funkcijas, uzdevumi un kompetence ir paredzēta Bāriņtiesu likumā un citos normatīvajos aktos.
2. Bāriņtiesas kompetence ir nodrošināt bērna vai aizgādnībā esošās personas personiskās un mantiskās intereses un tiesības, veikt notariālās funkcijas.
3. Aizstāvot  bērna  vai  aizgādnībā  esošās  personas  intereses  un  tiesības, Bāriņtiesa, pamatojoties uz Bāriņtiesu likumu, pieņem lēmumus par:
	1. adopciju;
	2. aizgādnību pār personām ar garīga rakstura vai citiem veselības traucējumiem;
	3. bērna aizgādības tiesību pārtraukšanu un atjaunošanu, prasības sniegšanu tiesā bērna aizgādības tiesību atņemšanai vecākiem;
	4. bērna  ārpusģimenes  aprūpi  (aizbildnībā,  audžuģimenē,  ilgstošas  sociālās aprūpes un sociālās rehabilitācijas institūcijā);
	5. mantisko interešu aizsardzību;
	6. bērna  personisko  interešu  aizstāvību  attiecībās  ar  vecākiem,  aizbildņiem  un citām personām;
	7. domstarpību izšķiršanu.
4. Bāriņtiesa Madonas novada un Varakļānu novada teritoriālajās vienībās, kurās nav notāra, Latvijas Republikas Civillikumā noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61. pantā norādītos uzdevumus.

**III. Bāriņtiesas organizatoriskā struktūra un apmeklētāju pieņemšana**

1. Bāriņtiesas darba un pieņemšanas laiki ir apstiprināti Bāriņtiesas darba kārtības noteikumos.
2. Bāriņtiesas darbības tiesiskuma nodrošināšanas mehānisms, kārtība, kādā var pārsūdzēt bāriņtiesas izdotos administratīvos aktus vai Bāriņtiesas faktisko rīcību, ir paredzēta Bāriņtiesu likumā.
3. Bāriņtiesas struktūru, amata vienību sarakstu, darbības pārskatu apstiprina Uzraudzības padome.
4. Uzraudzības padome organizē Bāriņtiesas priekšsēdētāja kandidātu atlasi un kandidātu virzīšanu uz Madonas novada pašvaldības domi un Varakļānu novada pašvaldības domi iecelšanai amatā.
5. Uzraudzības padome nodibina vai izbeidz darba tiesiskās attiecības ar Bāriņtiesas priekšsēdētāju.
6. Bāriņtiesas darbu vada Bāriņtiesas priekšsēdētājs, kurš savas kompetences ietvaros un saskaņā ar normatīvajiem aktiem un amata aprakstu organizē Bāriņtiesas funkciju pildīšanu, vada Bāriņtiesas administratīvo darbu, pārvalda Bāriņtiesas finanšu, personāla un citus resursus:
	1. nodrošinot Bāriņtiesas darba nepārtrauktību;
	2. izdodot rīkojumus, instrukcijas un citus iekšējos normatīvos aktus;
	3. Bāriņtiesas darbības nodrošināšanai Bāriņtiesas vārdā slēdzot līgumus apstiprinātā budžeta ietvaros;
	4. nodrošinot Bāriņtiesas finanšu un materiālo līdzekļu likumīgu, racionālu un lietderīgu izmantošanu, izstrādājot un iesniedzot apstiprināšanai Uzraudzības padomē Bāriņtiesas finanšu gada budžetu tāmi;
	5. atbildot par Bāriņtiesas budžeta izpildi;
	6. atbildot par Bāriņtiesas iekšējās kontroles sistēmas izveidošanu un darbību;
	7. nodibinot uz izbeidzot darba tiesiskās attiecības ar bāriņtiesas amatpersonām un darbiniekiem, parakstot darba līgumus, rīkojumus, citus ar darba tiesiskajām attiecībām saistītus dokumentus, kā arī pieņemot citus ar darba tiesiskajām attiecībām saistītus lēmumus.
7. Bāriņtiesas priekšsēdētāju prombūtnes laikā aizvieto Uzraudzības padomes priekšsēdētāja norīkota amatpersona.
8. Bāriņtiesas amatpersonas un darbinieki savu kompetenci īsteno saskaņā ar normatīvajiem aktiem un amata aprakstiem.
9. Bāriņtiesas amatpersonām un darbiniekiem tiek piešķirta apliecība, kurā minēts Bāriņtiesas nosaukums, darbinieka vārds, uzvārds un amats, kā arī apliecības derīguma termiņš. Bāriņtiesas amatpersona un Bāriņtiesas darbinieks nodod darba apliecību bāriņtiesas priekšsēdētājam savā pēdējā darba dienā.
10. Bāriņtiesa veic savu dokumentu pārvaldību (lietvedību), izmantojot Madonas novada pašvaldības dokumentu pārvaldības sistēmu un personāluzskaites sistēmu.
11. Bāriņtiesas sēžu organizācija, lēmumu pieņemšanas un izsniegšanas kārtība, lietu reģistru un žurnālu kārtošana, dokumentu aprite un citi Bāriņtiesas darbības jautājumi tiek organizēti normatīvajos aktos noteiktajā kārtībā.
12. Bāriņtiesas darbinieki ir atbildīgi par amata pienākumu un darba uzdevumu savlaicīgu, precīzu un godprātīgu izpildi, kā arī par uzticēto darba priekšmetu un līdzekļu saglabāšanu un izmantošanu atbilstoši to lietošanas noteikumiem, kā arī iegūtās informācijas konfidencialitātes nodrošināšanu/ fizisko personu datu apstrādes principu ievērošanu saskaņā ar normatīvo aktu prasībām.
13. Uz Bāriņtiesas amatpersonām un darbiniekiem ir attiecināmi un amatpersonām un darbiniekiem ir saistoši Madonas novada pašvaldības iekšējie normatīvie akti.
14. Bāriņtiesas dokumentu arhivēšana tiek veikta atbilstoši lietu nomenklatūrai normatīvajos aktos noteiktajā kārtībā.
15. Bāriņtiesa apmeklētāju pieņemšanu veic pēc iepriekšējā pieraksta Bāriņtiesas darba laika ietvaros apmeklētāju pieņemšanas laikos. Bāriņtiesas darba laiki, apmeklētāju pieņemšanas laiki un Bāriņtiesas darbinieku kontakti ir pieejami Bāriņtiesas mājas lapā <https://www.madona.lv/lat/madonas-novada-barintiesa>. Minētā informācija ir ievietota arī bāriņtiesas darbinieka darba/pieņemšanas vietā attiecīgajā Bāriņtiesas teritoriālajā vienībā. Bāriņtiesa par Bāriņtiesas darba un pieņemšanas laikiem informē Bērnu aizsardzības centru.
16. Bāriņtiesas darbinieki apmeklētāju pieņemšanu veic:
	1. Bāriņtiesas telpās Blaumaņa ielā 3, Madonā, Madonas novads;
	2. Lazdonas pagasta pārvaldes ēkā - Meža iela 2, Lazdona, Lazdonas pagasts, Madonas novads;
	3. Kalsnavas pagasta pārvaldes ēkā - Pārupes iela 2, Jaunkalsnava, Kalsnavas pagasts, Madonas novads;
	4. Mārcienas pagasta pārvaldes ēkā - Jaunā iela 1, Mārciena, Mārcienas pagasts, Madonas novads;
	5. Bērzaunes pagasta pārvaldes ēkā - Aronas iela 1, Sauleskalns, Bērzaunes pagasts, Madonas novads;
	6. Vestienas pagasta pārvaldes ēkā - “Vestienas muiža”, Vestiena, Vestienas pagasts, Madonas novads;
	7. Ērgļu apvienības pārvaldes ēkā - Rīgas iela 10, Ērgļi, Ērgļu pagasts, Madonas novads;
	8. Praulienas pagasta pārvaldes ēkā - Kalna iela 2, Prauliena, Praulienas pagasts, Madonas novads;
	9. Mētrienas pagasta pārvaldes ēkā – Centra iela 5, Mētriena, Mētrienas pagasts, Madonas novads;
	10. Ļaudonas pagasta pārvaldes ēkā - Dzirnavu iela 2, Ļaudona, Ļaudonas pagasts, Madonas novads;
	11. Dzelzavas pagasta pārvaldes ēkā - “Liepas”, Dzelzava, Dzelzavas pagasts, Madonas novads;
	12. Sarkaņu pagasta pārvaldes ēkā - “Biksēre”, Biksēre, Sarkaņu pagasts, Madonas novads;
	13. Ošupes pagasta pārvaldes ēkā - Skolas iela 4, Degumnieki, Ošupes pagasts, Madonas novads;
	14. Barkavas pagasta pārvaldes ēkā - Brīvības iela 9, Barkava, Barkavas pagasts, Madonas novads;
	15. Liezēres pagasta pārvaldes ēkā - „Ozolkalns”, Liezēre, Liezēres pagasts, Madonas novads;
	16. Aronas pagasta pārvaldes ēkā - Melioratoru iela 3, Kusa, Aronas pagasts, Madonas novads;
	17. Cesvaines apvienības pārvaldes ēkā - Pils iela 1A, Cesvaine, Madonas novads;
	18. Lubānas apvienības pārvaldes ēkā - Tilta iela 11, Lubāna, Madonas novads;
	19. Varakļānu novada pašvaldības Centrālās administrācijas ēkā Rīgas ielā 13, Varakļāni, Varakļānu novads;
	20. Murmastienes pagasta pārvaldes ēkā Jaunatnes ielā 14, Murmastiene, Murmastienes pagasts, Varakļānu novads.
17. Madonas novada un Varakļānu novada administratīvajās teritorijās apmeklētājus pieņem Bāriņtiesas norīkota amatpersona vai darbinieks. Notariālos apliecinājumus veic bāriņtiesas priekšsēdētājs vai Bāriņtiesas norīkota amatpersona.

**IV. Bāriņtiesas sēžu organizācija**

1. Bāriņtiesas sēdes ir kārtējās un ārkārtas. Steidzamos  gadījumos  Bāriņtiesas priekšsēdētājam ir tiesības sasaukt ārkārtas sēdi.
2. Bāriņtiesas sēdes notiek Bāriņtiesas telpās Blaumaņa ielā 3, Madonā, Madonas novadā. Nepieciešamības gadījumā Bāriņtiesa nodrošina izbraukuma sēdes Ērgļu apvienības pārvaldes, Cesvaines apvienības pārvaldes un Lubānas apvienības pārvaldes telpās, kā arī Varakļānu novada pašvaldības Centrālās administrācijas telpās Rīgas ielā 13, Varakļāni, Varakļānu novads vai Varakļānu novada kultūras centra telpās 1.maija laukumā 4, Varakļāni, Varakļānu novads.
3. Administratīvā procesa dalībnieki, kā arī citas iesaistītās personas, piemēram, veselības aprūpes, izglītības, sociālā dienesta  un  policijas darbinieki, psihologs u.c. tiek aicināti uz sēdi ar rakstisku uzaicinājumu.

**V. Kārtība, kādā Bāriņtiesas administratīvā procesa dalībnieki var iepazīties ar lietas materiāliem**

1. Bāriņtiesas lietvedībā esošajiem lietas materiāliem var iepazīties:
	1. konkrētā administratīvā procesa dalībnieki un lietā pieaicināts tulks, ja no administratīvās lietas dalībnieka saņemts attiecīgs iesniegums, - ar konkrētās lietas materiāliem;
	2. prokurors, Bērnu aizsardzības centra vadītāja norīkota amatpersona – ar visu Bāriņtiesas lietvedībā esošo lietu materiāliem.
2. Bāriņtiesa nodrošina lietas dalībniekiem iespēju iepazīties ar lietas materiāliem Ministru kabineta 2006. gada 19. decembra noteikumu Nr. 1037 “Bāriņtiesas darbības noteikumi” noteiktajā kārtībā:
	1. ja no lietas dalībnieka ir saņemts attiecīgs iesniegums;
	2. trīs darba dienu laikā no iesnieguma saņemšanas dienas Bāriņtiesas telpās Bāriņtiesas darbinieka klātbūtnē;
	3. pirms iepazīšanās ar lietas materiāliem lietas dalībnieks uzrāda Bāriņtiesas darbiniekam personu apliecinošu dokumentu;
	4. personai, kura iepazīstas ar lietas materiāliem, Bāriņtiesa nodrošina iespēju izrakstīt no lietas materiāliem nepieciešamo informāciju vai ar tehniskiem līdzekļiem izgatavot nepieciešamo lietā esošo dokumentu kopijas, par to izdarot atzīmi lietas uzziņas lapā.
3. Informāciju, kuras izpaušana var kaitēt turpmākai bērna attīstībai vai bērna vai aizgādnībā esošas personas psiholoģiskā līdzsvara saglabāšanai, administratīvās lietas materiālos Bāriņtiesa ir tiesīga ievietot ar Bāriņtiesas zīmogu aizzīmogotā aploksnē. Administratīvās lietas dalībniekiem nav tiesību iepazīties ar aploksnē ievietoto informāciju.
4. Dienā, kad lietu izskata Bāriņtiesas sēdē, iepazīšanās ar lietas materiāliem netiek nodrošināta.
5. **Bāriņtiesas budžets, manta un finanšu līdzekļi**
6. Bāriņtiesas manta ir Pašvaldību īpašumā esošā nekustama un kustama manta, kas nodota Bāriņtiesas valdījumā vai lietojumā un kustamā manta, kas iegūta Bāriņtiesas darbības laikā.
7. Bāriņtiesas budžetu apstiprina Uzraudzības padome, budžeta projektu Uzraudzības padome virza izskatīšanai un finansējuma piešķiršanai Pašvaldību domēm. Bāriņtiesas budžetu veido katras Pašvaldības noteiktais finansējums gadskārtējā pašvaldības budžeta ietvaros Bāriņtiesas darbības nodrošināšanai. Katras Pašvaldības daļu Pašvaldības policijas finansēšanai Uzraudzības padome nosaka proporcionāli iedzīvotāju skaitam Pašvaldībās saskaņā ar Centrālās statistikas pārvaldes datiem.
8. Varakļānu novada pašvaldība reizi ceturksnī ceturkšņa pirmajā mēnesī, pamatojoties uz Madonas novada pašvaldības izrakstīto rēķinu, ieskaita Madonas novada pašvaldības kontā finansējumu Bāriņtiesas uzturēšanai saskaņā ar Uzraudzības padomes lēmumu. Ja budžeta gada ietvaros ir veikti grozījumi Bāriņtiesas budžetā, tad rēķini Varakļānu novada pašvaldībai tiek piestādīti, ņemot vērā apstiprinātos Bāriņtiesas budžeta grozījumus.
9. Papildus 38. un 39. punktā noteiktajam, Varakļānu novada pašvaldība sedz izdevumus, kas saistīti ar telpu, ko izmanto Bāriņtiesa un kas atrodas Varakļānu novada pašvaldības administratīvajā teritorijā, uzturēšanas izdevumiem.
10. Bāriņtiesai atbilstoši Uzraudzības padomes apstiprinātajam budžetam ir tiesības normatīvajos aktos noteiktajā kārtībā iegādāties savu uzdevumu veikšanai nepieciešamo mantu un apmaksāt izdevumus.
11. Publisko iepirkumu likumā regulētos (noteiktos) iepirkumus pēc Bāriņtiesas ierosinājuma organizē un veic Madonas novada pašvaldības Iepirkumu komisija. Iepirkumu līgumu slēdz Madonas novada Pašvaldība.
12. Pamatojoties uz Uzraudzības padomes lēmumu, Bāriņtiesa ir tiesīga saņemt ziedojumus, dāvinājumus, piedalīties projektu konkursos finanšu līdzekļu piesaistei.
13. Bāriņtiesas priekšsēdētājs Pašvaldībās noteiktajā kārtībā un termiņā iesniedz Uzraudzības padomes priekšsēdētājam Bāriņtiesas funkciju un uzdevumu nodrošināšanai nepieciešamā finansējuma pieprasījumu katram saimnieciskajam gadam.
14. Bāriņtiesa rīkojas ar Bāriņtiesas finanšu līdzekļiem atbilstoši apstiprinātajam Bāriņtiesas budžetam.
15. Bāriņtiesas grāmatvedības uzskaiti, kā arī Bāriņtiesas funkciju un uzdevumu nodrošināšanai nepieciešamā budžeta plānošanu, uzraudzību un izpildes kontroli nodrošina centralizēti Madonas novada pašvaldības Centrālās administrācijas Finanšu nodaļa.

**VII. Administratīvo aktu izdošanas un administratīvo aktu un faktiskās rīcības pārsūdzēšanas kārtība**

1. Bāriņtiesa izdod administratīvos aktus saskaņā ar attiecīgajām spēkā esošajām tiesību normām, kurās ir paredzētas tiesības un pienākums izdot administratīvos aktus.
2. Bāriņtiesas izdoto administratīvo aktu vai veikto faktisko rīcību var pārsūdzēt, ievērojot Bāriņtiesu likumā un Administratīvā  procesa likumā noteikto kārtību.
3. **Izstāšanās kārtība no kopīgās iestādes**
4. Ja viena no pašvaldībām vēlas izstāties no kopīgās iestādes, tā savu lēmumu par izstāšanos paziņo otrai pašvaldībai vismaz 3 (trīs) mēnešus pirms izstāšanās. Lēmumu par pašvaldības izstāšanos no kopīgās iestādes pieņem attiecīgās pašvaldības dome, ņemot vērā Uzraudzības padomes apstiprinātu rīcības plānu un kārtību, kādā izstāšanās no kopīgās iestādes var tikt veikta.
5. Vienai no pašvaldībām izstājoties no kopīgās iestādes, Bāriņtiesa tiek reorganizēta saskaņā ar pašvaldību domju lēmumiem.
6. Ja Bāriņtiesa tiek reorganizēta, tās manta, tiesības un saistības tiek nodotas pašvaldībām atbilstoši tās sākotnēji nodotās mantas, tiesību un saistību piederībai, savukārt par kopīgās iestādes līdzekļiem iegādātā manta – proporcionāli katras pašvaldības ieguldījumiem Bāriņtiesas darbības periodā, par ko pašvaldības vienojas atsevišķi.
7. Bāriņtiesas reorganizācijas gadījumā pašvaldības nodrošina funkcijas izpildes nepārtrauktību.
8. **Noslēguma jautājumi**
9. Bāriņtiesas nolikumu un tā grozījumus apstiprina Madonas novada pašvaldības dome un Varakļānu novada pašvaldības dome. Bāriņtiesas nolikums un tā grozījumi stājas spēkā pēc to apstiprināšanas pašvaldību domēs.
10. Ar šā nolikuma spēkā stāšanos spēku zaudē Madonas novada pašvaldības domes 2021. gada 28. oktobra sēdē (protokols Nr. 13, 39. punkts) apstiprinātais nolikums “Madonas novada bāriņtiesas nolikums”.
11. Ar šā nolikuma spēkā stāšanos spēku zaudē Varakļānu novada pašvaldības domes 2010. gada 2. novembra sēdē (lēmums Nr. 11. 12) apstiprinātais nolikums “Varakļānu novada bāriņtiesas nolikums”.